Neuvoston yhteinen kanta 2003/680/YUTP,

29 päivältä syyskuuta 2003,

tiettyjen tarvikkeiden toimittamista Kongon demokraattiseen tasavaltaan koskevan yhteisen kannan 2002/829/YUTP muuttamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Sen jälkeen, kun jäsenvaltiot päättivät 7 päivänä huhtikuuta 1993 asettaa Zairen (nykyinen Kongon demokraattinen tasavalta) aseidenvientikieltoon ja kun neuvosto hyväksyi 11 päivänä maaliskuuta 2002 yhteisen kannan 2002/203/YUTP Euroopan unionin tuesta Lusakan aseleposopimuksen täytäntöönpanolle ja rauhanprosessille Kongon demokraattisessa tasavallassa(1), neuvosto hyväksyi 21 päivänä lokakuuta 2002 yhteisen kannan 2002/829/YUTP tiettyjen tarvikkeiden toimittamisesta Kongon demokraattiseen tasavaltaan(2). Tämä yhteinen kanta sallii tietyt poikkeukset aseidenvientikiellosta.

(2) Yhdistyneiden Kansakuntien turvallisuusneuvosto antoi 28 päivänä heinäkuuta 2003 päätöslauselman 1493 (2003), jolla asetettiin aseidenvientikieltoon ja sotilaalliseen toimintaan liittyvää apua, neuvontaa ja koulutusta koskevaan kieltoon kaikki Pohjois- ja Etelä-Kivun sekä Iturin alueella Kongon demokraattisessa tasavallassa toimivat ulkomaiset ja kongolaiset aseelliset ryhmät sekä ryhmät, jotka eivät ole Pretoriassa 17 päivänä joulukuuta 2002 allekirjoitetun Kongon demokraattisen tasavallan siirtymäkautta koskevan laajan ja kattavan sopimuksen osapuolia. Tässä päätöslauselmassa sallitaan tietyt poikkeukset. Poikkeukset edellyttävät kansallista lupaa.

(3) Yhteinen kanta 2002/829/YUTP olisi muutettava Yhdistyneiden Kansakuntien turvallisuusneuvoston päätöslauselman 1493 (2003) täytäntöönpanemiseksi.

(4) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

Muutetaan yhteinen kanta 2002/829/YUTP seuraavasti:

Korvataan 1 artikla seuraavasti:

" 1 artikla

1. a) Kielletään jäsenvaltioiden kansalaisten harjoittama tai jäsenvaltioiden alueelta käsin tai niiden lipun alla purjehtivaa alusta tai ilma-alusta käyttämällä tapahtuva aseiden ja kaikenlaisen niihin liittyvän minkä tahansa materiaalin, mukaan lukien aseet ja ampumatarvikkeet, sotilasajoneuvot ja sotatarvikkeet, puolisotilaalliset tarvikkeet ja edellä mainittujen varaosat, suora tai välillinen toimittaminen, myynti tai siirtäminen Kongon demokraattiseen tasavaltaan riippumatta siitä, ovatko mainitut tarvikkeet peräisin jäsenvaltioiden alueelta.

b) Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva sotilaalliseen toimintaan liittyvän avun (rahoitus ja rahoitustuki mukaan lukien), neuvonnan tai koulutuksen toimittaminen suoraan tai välillisesti henkilölle, yhteisölle tai muulle elimelle Kongon demokraattisessa tasavallassa, mukaan lukien erityisesti a alakohdassa mainittujen tarvikkeiden toimittamiseen, valmistamiseen, huoltoon tai käyttöön liittyvän teknisen koulutuksen ja avun antaminen.

2. Mitä 1 kohdassa säädetään, ei sovelleta

a) edellä 1 kohdassa tarkoitettuun aseiden ja kaikenlaisen niihin liittyvän materiaalin toimittamiseen, myyntiin tai siirtämiseen taikka avun, neuvonnan tai koulutuksen toimittamiseen Yhdistyneiden Kansakuntien Kongon demokraattisessa tasavallassa oleville tarkkailijajoukoille ja Kongon kansallisen armeijan ja poliisivoimien yhteisjoukoille;

b) yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimittamiseen, myyntiin tai siirtämiseen taikka kyseisiin ei-tappaviin sotilastarvikkeisiin liittyvän avun ja koulutuksen toimittamiseen edellyttäen, että niistä on ilmoitettu YK:n pääsihteerille etukäteen hänen erityisedustajansa välityksellä.

3. Edellä 2 kohdassa tarkoitetun aseiden ja kaikenlaisen niihin liittyvän materiaalin toimittamiseen, myyntiin tai siirtämiseen taikka palvelujen toimittamiseen on saatava lupa jäsenvaltioiden toimivaltaisilta viranomaisilta.

4. Jäsenvaltioiden on arvioitava 2 kohdassa tarkoitettuja toimituksia tapauskohtaisesti ottaen täysin huomioon Euroopan unionin aseiden vientiä koskevissa käytännesäännöissä vahvistetut perusteet. Jäsenvaltioiden on vaadittava asianmukaiset takeet 3 kohdan nojalla myönnetyn luvan väärinkäytön estämiseksi, ja tarvittaessa niiden on toteutettava toimia toimitettujen aseiden ja niihin liittyvän materiaalin palauttamiseksi."

2 artikla

Tämä yhteinen kanta tulee voimaan päivänä, jona se hyväksytään.

3 artikla

Tämä yhteinen kanta julkaistaan Euroopan unionin virallisessa lehdessä.

Tehty Brysselissä 29 päivänä syyskuuta 2003.

Neuvoston puolesta

Puheenjohtaja

F. Frattini

(1) EYVL L 68, 12.3.2002, s. 1.

(2) EYVL L 285, 23.10.2002, s. 1.